Szeretnék sírni...
Szeretnék sírni minden este,
Mikor a Hold szobámba les be
S tudom, hogy vannak gazdagok, –
És én magam koldus vagyok.

Szeretnék hinni szebb jövőbe,
Amely selyemmel lesz beszőve,
De nem tudok, de nem merek,
Oly furcsák most az emberek!

Szeretnék sok-sok kincset szórni
S a kisdedekhez hozzászólni:
Nagyok ha lesztek, gyermekek:
Egymástól szép szót szedjetek!

Szeretnék sok-sok bűnt megölni
S a Jóval, Széppel összejönni
S bejárni vélük száz tanyát,
Hol eddig ördög lába járt!

Szeretnék egyszer boldog lenni
És másokat is azzá tenni,
Hogy könny, hogy bánat mind meghaljon,
Öröm nevessen minden ajkon!

– De jaj, csak sírok minden este,
Mikor a Hold szobámba les be,
Mert végignézve tervemet
Sok szép álmomra ránevet...

versek